Horisondi märtsinumbris on astronoom Arved Sapar saanud hakkama sellega, et paigutanud Eesti parteid Newtoni värvikolmnurka. Sealjuures on rohelised sattunud hoopis sinisele alale. Omamoodi spekulatiivne see teooria ju on, kuid mõtlemist pakub igal juhul.  Intervjuu on merematemaatiku Tarmo Soomerega, kes kurdab, et meil puuduvad rannikuinsenerid. Ka avab Soomere oma elu läbi nii mõnegi sotsialismi hilisaja elu tahu meil ja Moskvas. Intervjuu on täiel määral üleval ka Horisondi  koduleheküljel horisont.ee  Tasub lugeda, sealt leiab ka ühe tippteadlase kujunemise huvitava loo.  Juttu on veel vene ja eesti poeetidest, maailma katusest, ratsarügemendist.  Füüsik Jaak Kikas mõlgutab oma mõtteid koguni vabalt langevas liftis. Mõtted on hariduslikud ja puudutavad seda, et kellele siis füüsikat Eestis vaja on.  Keda huvitab, leiab konkreetseid näpunäiteid ka vilguti ehitamiseks.  "Ka siis, kui viisakalt käituvad  inimesed likvideerida, tekib viisakus uuesti," lohutab meid akadeemik Soomere.  teadus.ee